Broj: 711-I-817-P-126/18-04-11

Zagreb, 8. travnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Ivana Obradovića, općinskog načelnika Općine Zažablje do 24. svibnja 2017.g.,** pokrenutom Odlukom Povjerenstva broj: 711-I-510-P-126/18-02-16 od 11. travnja 2018.g., na 13. sjednici, održanoj 8. travnja 2018.g., donosi sljedeću

**ODLUKU**

1. **Propustom da po pisanom pozivu Povjerenstva, u danom roku, koji je protekao 24. studenog 2017. g., podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnost općinskog načelnika Općine Zažablje, dužnosnik Ivan Obradović, općinski načelnik Općine Zažablje do 24. svibnja 2017.g. počinio je povredu članka 10. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Ivanu Obradoviću neće se izreći sankcija s obzirom da je od prestanaka obnašanja dužnosti općinskog načelnika Općine Zažablje proteklo više od 12 mjeseci.**

Obrazloženje

Povjerenstvo je na 5. sjednici, održanoj 11. travnja 2018.g., pokrenulo postupak za odlučivanje o sukobu interesa protiv dužnosnika Ivana Obradovića, općinskog načelnika Općine Zažablje u mandatu do 24. svibnja 2017.g., zbog moguće povrede članka 8. i članka 9. ZSSI-a, koja proizlazi iz propusta da po pisanom pozivu Povjerenstva u danom roku, koji je protekao 25. studenog 2017.g., podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnost općinskog načelnika Općine Zažablje.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Ivan Obradović povodom obnašanja dužnosti općinskog načelnika Općine Zažablje obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 10. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i članka 9. ZSSI-a, pisanim putem zatražiti od dužnosnika ispunjenje obveze. Rok za ispunjenje navedene obveze ne može biti duži od 15 dana od dana primitka pisanog zahtjeva. Ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i članka 9. ZSSI-a.

Uvidom u Registar dužnosnika Povjerenstvo je utvrdilo kako je dužnosnik Ivan Obradović 24. svibnja 2017. g. prestao obnašati dužnost općinskog načelnika Općine Zažablje.

U provedenoj prethodnoj (administrativnoj) provjeri Povjerenstvo je utvrdilo kako dužnosnik Ivan Obradović nije u roku od 30 dana po prestanku obnašanja dužnost općinskog načelnika Općine Zažablje podnio pravilno i potpuno ispunjeni obrazac izvješća o imovinskom stanju dužnosnika.

Sukladno članku 10. stavku 1. ZSSI-a, Povjerenstvo je zaključkom broj: 711-I-1844-IK-3028/17-01-10 od 03. studenog 2017. g. pozvalo dužnosnika Ivan Obradović da ispuni i podnese Povjerenstvu pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnost općinskog načelnika Općine Zažablje u skladu s uputom iz obrazloženja toga zaključka u roku od 15 dana od dana primitka zaključka. Uvidom u povratnicu utvrđeno je kako je dužnosnik Ivan Obradović zaprimio zaključak Povjerenstva 9. studenog 2017.g.

S obzirom da dužnosnik Ivan Obradović u danom roku od 15 dana od dana primitka gore navedenog zaključka nije ispunio obveze iz članka 8. i članka 9. ZSSI-a, Povjerenstvo je na temelju članka 10. stavka 3. ZSSI-a donijelo odluku o pokretanju predmetnog postupka zbog moguće povrede odredbi članka 8. i članaka 9. ZSSI-a. Odluka o pokretanju dostavljena je dužnosniku te se na istu dužnosnik očitovao dopisom koji je zaprimljen u Povjerenstvu 10. svibnja 2018.g. pod brojem: 711-U-1524-P-126/18-03-1.

U očitovanju dužnosnik navodi kako je točno da 30 dana nakon prestanka obnašanja dužnosti nije podnio izvješće o imovinskom stanju dužnosnika, budući nije bio upoznat s rokovima i obvezama koje proizlaze iz samog prestanka obnašanja dužnosti. Izvješće o imovinskom stanju dužnosnika, na poziv Povjerenstva, dužnosnik nije uspio dostaviti zbog problema s računalom.

Povjerenstvo utvrđuje kako do donošenja meritorne odluke u ovom predmetu dužnosnik nije dostavio traženo izvješće o imovinskom stanju dužnosnika.

Slijedom navedenog, utvrđeno je kako je dužnosnik Ivan Obradović propustio da po pisanom pozivu Povjerenstva, u danom roku, koji je protekao 24. studenog 2017. g., podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti općinskog načelnika Općine Zažablje, čime je počinio povredu članka 10. ZSSI-a, u vezi s člankom 8. i 9. ZSSI-a pa je odlučeno kao u točki I. izreke ove odluke.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. i 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti općinskog načelnika Općine Zažablje Povjerenstvo smatra da u konkretnom slučaju nije svrsishodno izricanje sankcije s obzirom da sankciju iz članka 44. u vezi s člankom 42. stavkom 3. ZSSI-a nije moguće izvršiti.

Slijedom navedenog, odlučeno je kao što je to navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ivan Obradović, osobna dostava

2. Objava na internetskoj stranici Povjerenstva

3. Pismohrana